钦定古今图书集成/明伦汇编/氏族典/第384卷 > 李衍
## 钦定古今图书集成/明伦汇编/氏族典/第384卷 > 李衍

按《隋书李衍传》，“衍字拔豆，辽东襄平人。父弼，周太师。
衍周太祖时，释褐千牛备身，封怀仁县公，加开府，迁
义州刺史。寻从韦孝宽镇玉壁城，数与贼战，敌人惮
之。及平齐，以军功进授大将军，改封真乡郡公。后历
安、鄜二州刺史。及王谦作乱，高祖以衍为行军总管从梁睿击平之，进位上大将军。开皇元年，进位柱国”，
寻检校利州总管事，转介州刺史。后数年，大举伐陈，
授行军总管。以疾还京师，卒于家。子仲威嗣。衍弟子
长稚，尚高祖女襄国公主，袭父纶爵为河阳郡公。开
皇初，拜将军、散骑常侍，历内史侍郎、河州刺史，检校
秦州总管。衍从孙密。